Joi, Donald Trump a primit o veste nu tocmai bună. Liderul republican a devenit primul președinte al SUA care a fost condamnat pentru o infracțiune. Jurații l-au găsit vinovat pentru toate cele 34 capete de acuzare. Fostul lider de la Casa Albă nu a fost încătușat, deoarece are dreptul la apel.
Ieri, 12 jurați l-au găsit vinovat pe Donald Trump pentru toate cele 34 capete acuzare. Aceștia au constatat că fostul președinte al Statelor Unite a falsificat unele documente pentru a ascunde plățile făcut pentru a-i cumpăra tăcerea lui Stormy Daniel, starletă în filmele interzise minorilor. Înainte de a părăsi sala de judecată, liderul republican a dat mâna cu Eric, fiul său.
Cei doi păreau supărați, conform presei de peste hotare. După ce a ieșit din sală, fostul lider de la Casa Albă a spus: „Nu am făcut nimic greșit. Sunt un om absolut nevinovat”. După cum susține Trump, „verdictul real va fi dat pe 5 noiembrie de către popor”. El a făcut referire la alegerile prezidențiale.
Potrivit CNN, Donald Trump a precizat: „Ei știu ce s-a întâmplat aici și toată lumea știe ce s-a întâmplat aici”. Miliardarul american a răbufnit la adresa procurorului districtului Manhattan și a administrației Biden, despre care spune că au influențat procesul.
„A fost o decizie trucată din prima zi. Întreaga noastră țară este manipulată în acest moment. Acest lucru a fost făcut de administrația Biden pentru a răni sau a afecta un adversar, un adversar politic”, le-a spus Donald Trump reporterilor după ce a părăsit sala de judecată.
Joi, după ce au deliberat timp de aproape 12 ore, jurații l-au găsit pe Donald Trump vinovat pentru toate cele 34 de capete de acuzare. Așadar, miliardarul a devenit primul președinte din istoria Statelor Unite care a fost judecat penal și a fost găsit vinovat.
Cu câteva săptămâni în urmă, chiar înainte de începerea selecției juraților, echipa de avocați a fostului lider de la Casa Albă își pregătea strategia pentru apel, conform sursei citate. Cel mai probabil, echipa juridică a lui Donald Trump va veni cu argumentul că acesta nu ar fi putut sub nicio formă să aibă parte de un proces corect în Manhattan.
Potrivit CNN, echipa lui Trump va aduna fiecare obiecție, fiecare posibilă problemă constituțională pe care o pot ridica în fața unei curți de apel. Todd Blanche, unul dintre avocații fostului președinte american, a cerut deja achitarea acuzațiilor, în pofida verdictului. Cum era și de așteptat, cererea a fost respinsă de către judecător.
„Vom continua să luptăm, vom lupta până la capăt și vom câștiga, pentru că țara noastră s-a dus naibii. Vom lupta pentru Constituția noastră. Acest lucru este departe de a se fi terminat”, a declarat Trump.